**Un porumbel**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un porumbel căzut-a, din zbor, pe-o stâncă-n mare,

Şi-i mic de tot săracul, de-abia a prins să zboare!

Vin valuri mari şi-n stâncă se lovesc, şi lui i-e frică,

Şi trist îşi ascunde capul, şi aripile-şi ridică

Când stropii săriţi din valuri pe pene-i cad şi-l udă,

Dar piuitul jalnic nu-i nimeni să-l audă!

Ci iată-o porumbiţă că-n zbor zorit soseşte:

E mama lui ce-l cată, plângând, de când lipseşte.

Şi-i lângă el acuma şi-l ciuguleşte dulce

Să-i treacă spaima şi-apoi să meargă să şi-l culce.

Şi-ncet spre cuib acum zbura-vor împreună –

Să-l încălzească mama, să adoarmă –

Noapte bună!